
1.
Innledning

Oppgaven lyder slik:

” Analysèr Høyesteretts avgjørelser i Rt. 2002 s. 509, 2002 s. 557, 2003 s. 1221 og 2004 s. 1500  for så vidt gjelder angår spørsmålet om hva som skal anses som straff i forhold til Den europeiske menneskerettskonvensjon (EMK) artikkel 6 og protokoll 7 artikkel 4. Hvordan mener du at disse avgjørelsene forholder seg til hverandre og til den praksis som foreligger fra Den europeiske menneskerettsdomstol (EMD)?”

Slik jeg ser det, kan det være hensiktsmessig å dele oppgavebesvarelsen i to hoveddeler – en analysedel, hvor hver enkelt av de nevnte avgjørelser blir analysert isolert, og en vurderingsdel, hvor det blir vurdert hvordan disse avgjørelsene forholder seg til hverandre og til EMDs praksis. Innledningsvis kan det være grunn til å presentere EMK artikkel 6 og protokoll 7 artikkel 4. Hovedvekten må imidlertid etter min vurdering ligge i analysen av de enkelte avgjørelsene.

Ved sensuren bør man imidlertid ikke binde seg til dette opplegget som det eneste akseptable. Det kan for eksempel tenkes at enkelte kandidater vil vurdere hvordan avgjørelsene forholder seg til hverandre, adskilt fra hvordan de forholder seg til EMDs praksis. Hver enkelt av disse delene vil da bli da relativt korte, men jeg har ikke noen avgjørende innvendinger mot et slikt opplegg. Det får bli opp til kandidatene hvordan de vil legge opp besvarelsen på dette punkt. Det viktigste er at alle elementer i oppgaven blir besvart på en instruktiv og strukturert måte.

2.
Analyse av Rt. 2002 s. 509, 2002 s. 557, 2003 s. 1221 og 2004 s. 1500

2.1. Innledning

Avgjørelsene i Rt. 2002 s. 509, 2002 s. 557, 2003 s. 1221 og 2004 s. 1500 omhandler flere spørsmål. Det som skal analyseres, er Høyesteretts behandling av spørsmålet om hva som skal anses som straff i forhold til EMK artikkel 6 og protokoll 7 artikkel 4.

2.2.
Rt. 2002 s. 509

Avgjørelsen i Rt. 2002 s. 509, som ble truffet av Høyesterett i plenum, gjelder spørsmålet om hvorvidt ordinær tilleggsskatt med 30 % etter ligningsloven § 10-2, jf. § 10-4 nr. 1 første punktum skal anses som straff i forhold til EMK artikkel 6 nr. 1. Spørsmålet hadde betydning for skattyters adgang til å påberope nye bevis under domstolsbehandlingen av ligningsvedtaket.

I en tidligere plenumsdom fra 2000 (Rt. 2000 s. 996) hadde Høyesterett enstemmig lagt til grunn at forhøyd tilleggsskatt – dvs. tilleggsskatt med mer enn 30 % – må anses som straff i forhold til EMK artikkel 6 nr. 1. Spørsmålet om hvordan ordinær tilleggsskatt skal behandles, ble i denne dommen holdt åpent.

Under dissens (9 mot 4) kom Høyesterett til at også ordinær tilleggsskatt må anses som straff.
 Dette standpunktet ble begrunnet i en analyse av de kriterier som EMD pleier å benytte ved avgjørelsen av hva som skal behandles som straff – nasjonal klassifikasjon, lovbruddets karakter og innholdet og alvoret av den sanksjon som vedkommende resikerer. Da disse kriteriene første gang ble oppstilt i EMDs dom i saken Engel m.fl. mot Nederland fra 1976, blir disse vanligvis omtalt som ”Engelkriteriene”.

Førstvoterende fremholder at disse kriteriene som utgangspunkt er alternative, men at det ”også [vil] kunne vere ei totalvurdering som fører til at det ligg føre ei straffeskulding” (side 518).

Da tilleggsskatt ikke er klassifisert som straff etter norsk rett, måtte avgjørelsen bero på det andre og tredje Engelkriterium. Når førstvoterende kom til at ordinær tilleggsskatt måtte anses som straff i forhold til EMK artikkel 6 nr. 1, berodde det på en totalvurdering av disse to kriteriene (side 522). Ved drøftelsen trekker førstvoterende også inn de nærmere retningslinjer for anvendelse av Engelkriteriene på administrative skattesanksjoner som EMD har trukket opp i dommen Bendenoun mot Frankrike (side 518).

Ved vurderingen av Engelkriterium nr. 2 la førstvoterende først og fremst vekt på det objektive gjerningsinnhold i hjemmelsgrunnlaget for ordinær tilleggsskatt og sammenhengen med forhøyd tilleggsskatt og straff (side 519, jf. s. 522), at reglene er allmenne og omfatter alle borgerne i deres egenskap av skattytere (side 520) og formålet med reaksjonen, som ifølge forarbeidene ikke bare er kompensasjon for det offentliges utgifter til å avdekke brudd på skattyternes opplysningsplikt, men også ”almenpreventive hensyn” (side 520). Som argument mot å betrakte ordinær tilleggsskatt som straff, fremholdt førstvoterende at slik tilleggsskatt ilegges på tilnærmet objektive vilkår, men at dette ikke kunne være avgjørende (side 519).

Når det gjelder reaksjonens innhold og alvor, fremholdt førstvoterende at ordinær tilleggsskatt kan gå opp i store beløp da det ikke finnes noen øvre beløpsmessig grense (side 521, jf. side 522). Det at det ikke en knyttet subsidiær fengselsstraff til tilleggsskatt, var et argument mot å betrakte den som straff, men kunne ikke være avgjørende (side 521, jf. side 522).

Mindretallet kom til at de beste grunner talt for at ordinær tilleggsskatt ikke kan anses som straff i forhold til EMK artikkel 6 og begrunnet dette med en totalvurdering av lovbruddets karakter og sanksjonens innhold og alvor (side 526, j. side 529). Som talsperson for mindretallet fremholdt andrevoterende at straff etter vanlig oppfatning er et ”tilsiktet onde det offentlige påfører en lovbryter”, og krav om subjektiv skyld derfor må stå sentralt (side 528). Når det gelder sanksjonens innhold og alvor, la andrevoterende stor vekt på at det ikke er knyttet subsidiær fengselsstraff til tilleggsskatt. I den samlede vurdering la han også vekt på de konsekvenser det ville få for ligningsbehandlingen dersom ordinær tilleggsskatt ble betraktet som straff (side 529-530).

2.2. Rt. 2002 s. 557

Spørsmålet i denne avgjørelsen, som også ble truffet av Høyesterett i plenum, var om forhøyd tilleggsskatt skulle anses som straff i forhold til forbudet mot gjentatt straffeforfølgning i EMK protokoll 7 artikkel 4, slik at en avgjørelse om forhøyd tilleggsskatt stengte for senere straffesak for samme forhold. Under dissens (8 mot 5) kom Høyesterett til en avgjørelse om forhøyd tilleggsskatt har en slik sperrevirkning.

Både førstvoterende som talsperson for flertallet og andrevoterende som talsperson for mindretallet, gjorde først rede for sitt syn på EMDs metode ved tolkingen av EMK med tilleggsprotokoller.

Når førstvoterende kom til at en avgjørelse om forhøyd tilleggsskatt stenger for senere straffesak for samme forhold, la hun først og fremst vekt på formålsbetraktninger og EMDs dom i saken Fischer mot Østerrike (side 571-572, jf. side 568). Etter hennes oppfatning kunne formålet med forbudet mot dobbeltstraff og dobbeltforfølgning i artikkel 4 ”kort sies å være å gi beskyttelse mot den belastning det er å bli utsatt for en ny straffeforfølgning for det som allerede er straffesanksjonert fra samfunnets side ved en endelig avgjørelse” (side 568). Hun tok ikke stilling til om det var fullt samsvar mellom straffebegrepene i EMK artikkel 6 og i protokoll 7 artikkel 4, men fremholder at hensynet til sammenhengen i regelfortolkingen tilsier at det ”bør være et slikt samsvar” (side 569). Hun la også vekt på at EMD i Fischer-dommen hadde uttalt at rekkefølgen mellom en forfølgning for en ”administrativ offence” (som i det aktuelle tilfellet var promillekjøring) og en ”criminal offence” (som bestod i uaktsomt drap under påvirkning av alkohol), ikke var avgjørende (side 571). Etter hennes oppfatning måtte en straffedom for uriktige opplysninger til ligningsmyndighetene beskytte mot forhøyd tilleggsskatt – som er en utpreget pønal reaksjon (side 568-569). Siden rekkefølgen ikke er avgjørende, måtte etter hennes oppfatning også en avgjørelse om forhøyd tilleggsskatt tillegges sperrevirkning i forhold til senere straffesak. Hun medgav at ordlyden i den engelske teksten kunne tale mot en slik forståelse, men denne var etter hennes syn ikke entydig – særlig lest i lys av den franske teksten (side 569-570).

Som talsperson for mindretallet la andrevoterende (som var undertegnede) stor vekt på at den sperrende avgjørelse etter ordlyden i protokoll 7 artikkel 4 må være truffet i straffeprosessuelle former etter nasjonal rett, og at denne forståelse støttes av bestemmelsens formål og forarbeider (side 575 ff.). Etter hans oppfatning må den grunnleggende idé bak forbudet mot gjentatt straffeforfølgning være at ”når en straffeforfølgning har endt med en endelig domfellelse eller frifinnelse, bør borgerne ha en beskyttelsesverdig forventning om ikke å bli straffeforfulgt på nytt” (side 582). Det måtte etter hans syn være en forutsetning for at borgerne skal ha en slik forventning, at saken har vært behandlet etter de regler som gjelder for behandling av straffesaker i vedkommende stat (side 582, jf. side 575). Det EMD hadde uttalt om rekkefølgen i Fischerdommen, måtte ses på bakgrunn av at strafferettspleien i Østerrike er inndelt i en kriminalstraffeprosess og en forvaltningsstraffeprosess (side 580). Den gjaldt ikke et slikt tilfelle som Norges Høyesterett stod overfor. Selv om forhøyd tilleggsskatt må anses som straff i forhold til EMK artikkel 6, kan en avgjørelse om dette etter mindretallets syn ikke stenge for senere straffesak, da avgjørelsen om tilleggsskatt ikke er truffet i straffeprosessuelle former.

I saken var det også spørsmål om hva som skal anses som samme straffbare forhold ved anvendelsen av protokoll 7 artikkel 4. Da dette spørsmålet faller utenfor oppgaven, går jeg ikke inn på det.

2.3. Rt. 2003 s. 1221

Spørsmålet i denne saken – som i motsetning til de to forannevnte ble behandlet av Høyesterett i avdeling – var om konkurskarantene på grunnlag av konkursloven § 142 må anses som straff etter EMK protokoll 7 artikkel 4 slik at det ikke senere kan reises straffesak om samme forhold.

Høyesterett kom enstemmig til at konkurskarantene ikke kan anses som straff i forhold til protokoll 7 artikkel 4.

I forhold til konkurskarantene på grunnlag av konkursloven § 142 første ledd nr. 2 ble dette begrunnet med at grunnlaget for konkurskarantene etter dette alternativet er en vurdering av om vedkommende er uskikket til å stifte eller lede et nytt selskap. Selv om den nærmere begrunnelse for uskikketheten skulle være mistanke om visse spesifikke straffbare handlinger, kan konkurskarantene etter dette alternativet ikke anses som straff, da det grunnleggende forhold er en uskikkethetsvurdering (side 1229).

Når det gjelder konkurskarantene på grunnlag av § 142 første ledd nr. 1 – skjellig grunn til mistanke om straffbare handlinger i tilknytning til konkursen – fremholdt førstvoterende at det bærende formål med konkurskarantene etter begge alternativene er et ”ikke-pønalt behov for beskyttelse i tilfeller der konkursen har sammenheng med at vedkommende … ved straffbar eller uforsvarlig forretningsførsel har vist seg uskikket til å drive forretningsvirksomhet” (side 1231).

Førstvoterende viste til at konkurskarantene ikke er klassifisert som straff etter norsk rett. Når det gjaldt Engelkriterium nr. 2 – som blir omtalt som ”karakteren av og formålet med tiltaket” – mente førstvoterende at det sentrale formenlig er at konkurskarantenereglene ”regulerer næringsutøvelse på et meget begrenset felt: det å stifte og lede aksjeselskaper”. Karakteren av tiltaket kan ikke sies å påvirkes vesentlig av at grunnlaget for det er mistanke om straffbare forhold i stedet for en uegnethetsvurdering. ”Under enhver omstendighet må det her veie mer at hovedbegrunnelsen for konkurskarantene er å beskytte andre, ikke å straffe” (side 1231). Etter førstvoterendes syn var også virkningene av konkurskarantene så begrensede at heller ikke konkurskarantenens alvorlighetsgrad kunne lede til at den ble ansett som straff i forhold til EMK. Det at konkurskarantene blir registrert i et åpent register, er begrunnet i effektivitetshensyn, og kunne etter hans syn ikke tillegges spesiell vekt ved vurderingen av karantenens alvorlighetsgrad (side 1232).

I tillegg at konkurskarantene ikke kan anses som straff i forhold til EMK, mente førstvoterende at ileggelse av konkurskarantene heller ikke kan anses som en endelig frifinnelse eller domfellelse i forhold til protokoll 7 artikkel 4, da ”endelig” etter førstvoterendes syn må referere seg til om de underliggende straffbare handlinger er endelig avgjort, og at råmaterialet til denne analysen må finnes i nasjonal rett (side 1229-1230). Slik oppgaven er formulert, faller dette spørsmålet noe på siden av oppgaven og kan derfor ikke forvente behandlet. De kandidater som tar opp dette spørsmålet, bør likevel ikke trekkes for det, da det har en viss sammenheng med straffebegrepet.

2.4. Rt. 2004 s. 1500

Også denne avgjørelsen – som ble behandlet av Høyesterett i avdeling – gjelder forbudet mot gjentatt straffeforfølgning i protokoll 7 artikkel 4. Hovedspørsmålet i saken var om et vedtak av Fiskeridirektoratet om midlertidig bortfall av kjøperregistrering etter lov 24. juni 1994 om registrering som kjøper i første hånd av råfisk m.v. § 3 tredje ledd stenger for en senere straffesak om de forhold som lå til grunn for vedtaket. Høyesterett fant enstemmig at bortfallet av kjøperregistreringen måtte anses som straff etter Engelkriterium nr. 2, slik at det ikke senere kunne reises straffesak om samme forhold.

Dette ble begrunnet med at bortfall av kjøperregistrering blir benyttet som sanksjon ved regelbrudd, og at det ikke er holdepunkter for å anta at bortfallsregelen for sitt område har et annet formål enn straffebestemmelsen i lovens § 6 – ”nemlig å sikre at lovens regler med forskrifter følges” (avsnitt 43). I forarbeidene er det angitt at ”overtredelsens karakter og omfang” skal være styrende for om adgangen til å treffe vedtak om bortfall av kjøperregistreringen skal benyttes (avsnitt 44). I motsetning til det som var tilfellet i EMDs avgjørelse i saken Manasson mot Sverige (tilbakekall av drosjebevilling) og Høyesteretts avgjørelse i Rt. 2004 s. 1343 (suspensjon av legelisens), er reglene om bortfall av kjøperregistrering ”ikke … bygget opp omkring en generell skikkethetsnorm der tillatelsen tilbakekalles med den begrunnelse at utøveren ikke lenger anses skikket for virksomheten” (avsnitt 46). Det sentrale i begrunnelsen for vedtaket om bortfall av kjøperregistreringen var at daglig leder grovt hadde overtrådt plikten til å utstede sluttsedler etter Norges Råfisklags forretningsregler § 6, jf. kjøperforskriften § 3 første ledd bokstav c og kjøperregistreringsloven § 3 andre og tredje ledd (avsnitt 47). Disse forholdene ble funnet avgjørende for at vedtaket hadde karakter av straffeforfølgning etter konvensjonen (avsnitt 48). Det at bortfall etter loven ikke er betinget av skyld, kunne ikke endre dette (avsnitt 45).

Under henvisning til Høyesteretts avgjørelse i konkurskarantenesaken anførte påtalemyndigheten at bortfallsvedtaket ikke kunne anses som en endelig avgjørelse av de underliggende straffbare handlingene. Til dette bemerket førstvoterende:

”Jeg kan heller ikke slutte meg til påtalemyndighetens standpunkt om at bortfallsvedtaket ikke er endelig i konvensjonens forstand. Det ble truffet før kompetent påtalemyndighet tok ut tiltale i straffesaken, og ble som tidligere nevnt ikke påklaget. Høyesteretts avgjørelser i konkurskarantenesakene Rt. 2003 side 1221 mfl. kan ikke føre til et annet resultat” (avsnitt 55).

På dette grunnlag kom Høyesterett til at vedtaket om bortfall av kjøperregistreringen stengte for senere straffeforfølgning for de samme regelbrudd.

3.
Hvordan forholder disse avgjørelsene seg til hverandre og til EMDs praksis?
Da Høyesterett traff avgjørelsen i Rt. 2002 s. 557, fantes det lite rettspraksis fra EMD om forholdet mellom straffebegrepene i EMK artikkel 6 og protokoll 7 artikkel 4. Kort tid etterpå – 2. juli 2002 – traff EMD avgjørelse i saken Göktan mot Frankrike. Uten at det var nødvendig for resultatet, la domstolen i denne avgjørelsen til grunn at ”begrepet straff ikke kan ha forskjellig betydning alt etter hvilken av Konvensjonens bestemmelser det gjelder” (avsnitt 48). Dette synet er fulgt opp i senere praksis fra EMD, se for eksempel avvisningsavgjørelse 14. september 2004 i saken Rosenquist mot Sverige, hvor det var spørsmål om svensk tilleggsskatt stengte for senere straffesak for skattesvik. Domstolen uttalte her:

”The first issue that arises is whether the proceedings relating to the 40 per cent tax surcharge could be viewed as ”criminal” for the purposes of Article 4 of Protocol no. 7. In this connection, the Court reiterates its findings in Janosevic v. Sweeden (no. 34619/97, 23 July 2002, §§ 68-71ECHR 2002-VII) and Västberg Taxi Aktiebolag and Vulic v. Sweden (no. 36985/97, 23 July 2002, §§ 79-82) that the proceedings in question were ”criminal” although the surcharges cannot be said to belong to criminal law under the Swedish legal system, and in Mannasson v Sweden ((dec.) no. 41265/98, 8 April 2003) that proceedings involving tax surcharges were ”criminal” not only for the purpose of Article 6 of the Convention, but also for the purpose of Article 4 of Protocol no. 7 to the Convention. Moreover, in its judgment in the case Göktan v. France (no. 33402/96, § 48, ECHR 2002-V) concering Article 7 of the Convention and Article 4 of Protocol no. 7, the Court held that the notion of penalty should not have different meanings under different provisions of the Convention.”

Dette innebærer at det gjennom senere EMD-praksis nå er fastslått at EMK opererer med et konvensjonskonformt straffebegrep, og at såfremt avgjørelsen gjelder en sanksjon som ut fra nasjonal klassifikasjon, den overtrådte lovbestemmelses karakter eller sanksjonens innhold og alvor (”Engelkriteriene”), har karakter av straff, vil den fra det tidspunkt den er endelig, sperre mot ny straffeforfølgning. Det standpunkt Høyesteretts flertall gikk inn for i Rt. 2002 s. 557, har således fått gjennomslag.

I denne avgjørelsen hadde Høyesteretts flertall og mindretall noe forskjellig syn på formålet med protokoll 7 artikkel 4 og hvordan formålet skal avveies mot ordlyden. Det EMD har uttalt om formålet med bestemmelsen, er at den skal ”prohibit the repetition of criminal proceedings that have been concluded by a final decision”, se for eksempel EMDs dom fra 1995 i saken Gradinger mot Østerrike. På samme måte som Høyesteretts flertall synes EMD å legge avgjørende vekt på behovet for å frita siktede fra på nytt å bli utsatt for den belastning som en straffeforfølgning representerer, og ikke – slik man har gjort i norsk og nordisk straffeprosessteori om rettskraft – å beskytte et innrettelsesbehov. Selv om EMDs avgjørelser er kortfattede, synes de å bygge på samme forståelse av formålet med protokoll 7 artikkel 4 som Høyesteretts flertall og – på samme måte som Høyesteretts flertall – å gi dette formålet prioritet fremfor ordlyden og forarbeidene. (I Göktan-dommen uttalte EMD i avsnitt 46 at forarbeidene ”gjenspeiler en heller innskrenkende fortolkning av non bis in idem”.)

I avgjørelsen i Rt. 2002 s. 509 – som gjaldt spørsmålet om ordinær tilleggsskatt er straff i forhold til EMK artikkel 6 – bygger Høyesteretts flertall på Engelkriteriene. Også på dette punkt er Høyesteretts avgjørelse blitt bekreftet gjennom senere EMD-praksis. Som det fremgår av avvisningsavgjørelsen i saken Rosenquist mot Sverige, og de henvisninger som EMD der gir til tidligere avgjørelser, har EMD lagt til grunn at svensk tilleggsskatt som ligger svært nært opp til ordinær tilleggsskatt etter norsk rett, har karakter av straff etter EMK artikkel 6 og protokoll 7 artikkel 4. Også denne avgjørelsen er dermed godt i samsvar med EMDs praksis.

Høyesteretts avgjørelse i Rt. 2004 s. 1500 om hvorvidt midlertidig bortfall av kjøperregistrering skal anses som straff i forhold til protokoll 7 artikkel 4, bygger på Engelkriterium nr. 2. Den vurdering Høyesterett her gjør, synes å samsvare godt med vurderingene i Rt. 2002 s. 509 og EMD-praksis om straffebegrepet etter EMK. Det avgjørende er karakteren av den overtrådte handlingsnorm. Dersom denne har et pønalt formål eller hovedsakelig er begrunnet i allmennpreventive grunner, må den anses som ”criminal in nature”.

Den av de nevnte høyesterettsavgjørelser som er vanskelig å forene med EMD-praksis, er konkurskaranteneavgjørelsen i Rt. 2003 s. 1221. Da grunnlaget for karantene etter konkursloven § 142 første ledd nr. 1 er at straffebestemmelser er overtrådt, og formålet med konkurskarantene bl.a. er å effektivisere straffebestemmelsene, må karantene på dette grunnlag anses som straff på grunnlag av Engelkriterium nr. 2, jf. Skoghøy: Konkurskarantene, EMK og Høyesterett, LoR 2003 s. 449-450. Som uttalt i NOU 1993: 16 s. 87, fremstår konkurskarantene på dette grunnlag ”i realiteten … som en straffereaksjon, – et rettighetstap med et klart preventivt formål”. Avgjørelsen er også vanskelig å forene med de øvrige avgjørelser av Høyesterett om EMKs straffebegrep.

I Høyesteretts avgjørelse om konkurskarantene blir det dessuten innført et nytt tema for rettskraftvurderingen etter protokoll 7 artikkel 4 når den sier at det avgjørende ikke er om vedkommende forfølgning er avsluttet med et endelig vedtak, men om de underliggende forhold er endelig avgjort, og at råmaterialet til denne analysen må finnes i nasjonal rett. Dette synspunktet er klart i strid både med EMDs praksis, Høyesteretts plenumsavgjørelse i Rt. 2002 s. 557 og avdelingsavgjørelsen i Rt. 2004 s. 1500. Dersom forfølgningen har karakter av en straffeforfølgning etter EMK, og det ikke er tale om et midlertidig rettergangsskritt under etterforskningen (som for eksempel varetekt eller beslag), inntrer sperrevirkningen når forfølgningen er avsluttet med en endelig avgjørelse.

4.
Avslutning
I denne sensorveiledningen har jeg vært innom de viktigste poengene man kan trekke ut av de nevnte høyesterettsavgjørelser om hva som skal anses som straff etter EMK. Siden oppgaven er gitt til hjemmeeksamen, må det imidlertid forventes at kandidatene gir et noe mer utførlig referat av saksforholdene i de nevnte sakene enn det jeg har gjort. Jeg har bare kort angitt hva som var den sentrale rettslige problemstilling i hver enkelt sak.

Som det fremgår, er flere av Høyesteretts avgjørelser avsagt under dissens, og avgjørelsen i konkurskarantenesaken er vanskelig å forene med EMD-praksis og Høyesteretts praksis for øvrig. Dette viser at straffebegrepet etter EMK er vanskelig, og ved sensuren må man ha dette for øye. Det kan derfor ikke stilles for strenge krav på dette punkt. Det må imidlertid kreves at kandidatene klarer å gjengi Engelkriteriene noenlunde riktig, og analyserer og vurderer Høyesteretts avgjørelser ut fra disse.

Det konvensjonskonforme straffebegrep ble for første gang knesatt av EMD i Göktan-dommen og er senere fulgt opp i de avgjørelser mot Sverige jeg har nevnt. Siden dette er en hjemmeeksamen, må det for å få god karakter etter mitt skjønn kunne forventes at kandidatene klarer å finne frem til de sentrale av disse avgjørelsene.

Son, 27. mai. 2005

Jens Edvin A. Skoghøy,

høyesterettsdommer dr. juris

� 	For ordens skyld gjøres oppmerksom på at undertegnede var en av de dommerne som utgjorde flertallet.





